CELEX: 32021D1482
Language: fi
Date: 2021-09-14 00:00:00
Title: Komission täytäntöönpanopäätös (EU) 2021/1482, annettu 14 päivänä syyskuuta 2021, Israelin valtion antamien koronatodistusten ja Euroopan parlamentin ja neuvoston asetuksen (EU) 2021/953 mukaisesti annettujen todistusten vastaavuuden vahvistamisesta vapaata liikkuvuutta koskevan oikeuden käyttämisen helpottamiseksi unionissa (ETA:n kannalta merkityksellinen teksti)

15.9.2021   
               
               
                  FI
               
               
                  Euroopan unionin virallinen lehti
               
               
                  L 325/51
               
            
         KOMISSION TÄYTÄNTÖÖNPANOPÄÄTÖS (EU) 2021/1482,
         annettu 14 päivänä syyskuuta 2021,
         Israelin valtion antamien koronatodistusten ja Euroopan parlamentin ja neuvoston asetuksen (EU) 2021/953 mukaisesti annettujen todistusten vastaavuuden vahvistamisesta vapaata liikkuvuutta koskevan oikeuden käyttämisen helpottamiseksi unionissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi, todentamiseksi ja hyväksymiseksi helpottamaan henkilöiden vapaata liikkuvuutta covid-19-pandemian aikana 14 päivänä kesäkuuta 2021 annetun Euroopan parlamentin ja neuvoston asetuksen (EU) 2021/953 (1) ja erityisesti sen 8 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2021/953 vahvistetaan kehys covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi, todentamiseksi ja hyväksymiseksi, jotta todistusten haltijoiden olisi helpompi käyttää oikeuttaan vapaaseen liikkuvuuteen covid-19-pandemian aikana. Sillä myös osaltaan helpotetaan SARS-CoV-2:n leviämisen rajoittamiseksi unionin oikeuden vaatimuksia noudattaen käyttöön otettujen vapaata liikkuvuutta koskevien jäsenvaltioiden rajoitusten vähittäistä purkamista koordinoidulla tavalla.
                  
               
                     (2)
                  
                  
                     Asetuksen (EU) 2021/953 mukaan kolmansien maiden unionin kansalaisille ja heidän perheenjäsenilleen antamat koronatodistukset voidaan hyväksyä, jos komissio katsoo, että kyseiset todistukset annetaan asetuksen nojalla vahvistettuja vaatimuksia vastaaviksi katsottavien vaatimusten mukaisesti. Lisäksi jäsenvaltioiden on Euroopan parlamentin ja neuvoston asetuksen (EU) 2021/954 (2) mukaisesti sovellettava asetuksessa (EU) 2021/953 vahvistettuja sääntöjä myös niihin kolmansien maiden kansalaisiin, jotka eivät kuulu mainitun asetuksen soveltamisalaan, edellyttäen, että he oleskelevat tai asuvat laillisesti jonkin jäsenvaltion alueella ja että heillä on oikeus matkustaa muihin jäsenvaltioihin unionin oikeuden mukaisesti. Sen vuoksi tässä päätöksessä säädettyjä vastaavuushavaintoja olisi sovellettava covid-19-rokotusta ja taudista parantumista koskeviin todistuksiin, joita Israelin valtio antaa unionin kansalaisille ja heidän perheenjäsenilleen. Tällaisia vastaavuushavaintoja olisi asetuksen (EU) 2021/954 perusteella sovellettava vastaavasti myös covid-19-rokotusta ja taudista parantumista koskeviin todistuksiin, joita Israelin valtio mainitussa asetuksessa vahvistetuin edellytyksin antaa jäsenvaltioiden alueella laillisesti oleskeleville tai asuville kolmansien maiden kansalaisille.
                  
               
                     (3)
                  
                  
                     Israelin valtio toimitti komissiolle 19 päivänä heinäkuuta 2021 yksityiskohtaiset tiedot covid-19-rokotusta ja taudista parantumista koskevien yhteentoimivien todistusten antamisesta ”Ramzor”-järjestelmän mukaisesti. Israelin valtio ilmoitti komissiolle katsovansa, että sen koronatodistukset annetaan sellaisen standardin ja sellaisen teknologisen järjestelmän mukaisesti, jotka ovat yhteentoimivia asetuksella (EU) 2021/953 perustetun luottamuskehyksen kanssa, niin että todistusten aitous, pätevyys ja eheys voidaan todentaa. Israelin valtio ilmoitti komissiolle tältä osin, että Israelin valtion ”Ramzor”-järjestelmän mukaisesti antamat koronatodistukset sisältävät asetuksen (EU) 2021/953 liitteessä tarkoitetut tiedot.
                  
               
                     (4)
                  
                  
                     Komissio suoritti 6 päivänä syyskuuta 2021 Israelin valtion pyynnöstä teknisiä testejä, jotka osoittivat, että covid-19-rokotusta ja taudista parantumista koskevat todistukset, joita Israelin valtio antaa ”Ramzor”-järjestelmän mukaisesti, ovat yhteentoimivia asetuksella (EU) 2021/953 perustetun luottamuskehyksen kanssa, niin että todistusten aitous, pätevyys ja eheys voidaan todentaa. Komissio vahvisti myös, että Israelin valtion ”Ramzor”-järjestelmän mukaisesti antamat covid-19-rokotusta ja taudista parantumista koskevat todistukset sisältävät tarvittavat tiedot.
                  
               
                     (5)
                  
                  
                     Lisäksi Israelin valtio ilmoitti komissiolle, että se antaa yhteentoimivia rokotustodistuksia covid-19-rokotteiden perusteella. Toistaiseksi todistuksia annetaan rokotteiden Comirnaty ja Spikevax perusteella.
                  
               
                     (6)
                  
                  
                     Lisäksi Israelin valtio ilmoitti komissiolle, että se antaa yhteentoimivia taudista parantumista koskevia todistuksia. Nämä todistukset ovat voimassa enintään 180 päivää ensimmäisen positiivisen testin päivämäärästä.
                  
               
                     (7)
                  
                  
                     Israelin valtio ilmoitti komissiolle myös hyväksyvänsä rokotusta, testausta ja taudista parantumista koskevat todistukset, joita jäsenvaltiot ja ETA-maat antavat asetuksen (EU) 2021/953 mukaisesti.
                  
               
                     (8)
                  
                  
                     Lisäksi Israelin valtio ilmoitti komissiolle hyväksyvänsä rokotustodistukset ja luopuvansa matkustusrajoituksista sellaisten henkilöiden osalta, jotka on rokotettu asetuksen (EY) N:o 726/2004 nojalla myönnetyn EU:n laajuisen markkinointiluvan saaneella rokotteella.
                  
               
                     (9)
                  
                  
                     Israelin valtio ilmoitti komissiolle myös hyväksyvänsä jäsenvaltioiden ja ETA-maiden antamat nukleiinihappotestausta (NAAT) koskevat todistukset (esimerkiksi käänteistranskriptaasi-polymeraasiketjureaktio, RT-PCR). Israelin valtio kuitenkin ilmoittaa, että kaikkien matkustajien, myös niiden, joilla on paikallinen testitulos, on tehtävä maahantulon jälkeen uusi NAAT-testi (esimerkiksi RT-PCR), ja että matkustusrajoituksista ei luovuta lentoa edeltävän testituloksen perusteella muutoin kuin lennolle pääsyn osalta. Israel ei myöskään hyväksy pika-antigeenitestejä.
                  
               
                     (10)
                  
                  
                     Lisäksi Israelin valtio ilmoitti komissiolle, että kun todistuksia todennetaan Israelin valtiossa, niihin sisältyviä henkilötietoja käsitellään ainoastaan sen todentamiseksi ja vahvistamiseksi, että todistuksen haltijalla on rokotus tai testitulos tai että hän on parantunut taudista, eikä niitä säilytetä jälkikäteen.
                  
               
                     (11)
                  
                  
                     Näin ollen tarvittavat edellytykset sen vahvistamiseksi, että Israelin valtion ”Ramzor”-järjestelmän mukaisesti antamat koronatodistukset voidaan katsoa asetuksen (EU) 2021/953 mukaisesti annettuja todistuksia vastaaviksi, täyttyvät.
                  
               
                     (12)
                  
                  
                     Sen vuoksi koronatodistukset, jotka Israelin valtio antaa ”Ramzor”-järjestelmän mukaisesti, olisi hyväksyttävä asetuksen (EU) 2021/953 5 artiklan 5 kohdassa ja 7 artiklan 8 kohdassa tarkoitetuin edellytyksin.
                  
               
                     (13)
                  
                  
                     Tämän päätöksen soveltamiseksi Israelin valtio olisi liitettävä asetuksella (EU) 2021/953 perustettuun EU:n digitaalisen koronatodistuksen luottamuskehykseen.
                  
               
                     (14)
                  
                  
                     Unionin etujen suojaamiseksi erityisesti kansanterveyden alalla komissio voi käyttää valtuuksiaan keskeyttääkseen tämän päätöksen soveltamisen tai kumotakseen sen, jos asetuksen (EU) 2021/953 8 artiklan 2 kohdan edellytykset eivät enää täyty.
                  
               
                     (15)
                  
                  
                     Koska Israelin valtio olisi liitettävä asetuksella (EU) 2021/953 perustettuun EU:n digitaalisen koronatodistuksen luottamuskehykseen mahdollisimman nopeasti, tämän päätöksen olisi tultava voimaan päivänä, jona se julkaistaan Euroopan unionin virallisessa lehdessä.
                  
               
                     (16)
                  
                  
                     Tässä päätöksessä säädetyt toimenpiteet ovat asetuksen (EU) 2021/953 14 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Covid-19-rokotusta ja taudista parantumista koskevat todistukset, joita Israelin valtio antaa ”Ramzor”-järjestelmän mukaisesti, katsotaan asetuksen (EU) 2021/953 mukaisesti annettuja todistuksia vastaaviksi vapaata liikkuvuutta koskevan oikeuden käyttämisen helpottamiseksi unionissa.
         
         
            2 artikla
            Israelin valtio liitetään asetuksella (EU) 2021/953 perustettuun EU:n digitaalisen koronatodistuksen luottamuskehykseen.
         
         
            3 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 14 päivänä syyskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 211, 15.6.2021, s. 1.
         
            (2)  Euroopan parlamentin ja neuvoston asetus (EU) 2021/954, annettu 14 päivänä kesäkuuta 2021, kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi jäsenvaltioiden alueella laillisesti oleskeleville tai asuville kolmansien maiden kansalaisille covid-19-pandemian aikana sekä kyseisten todistusten todentamiseksi ja hyväksymiseksi (EUVL L 211, 15.6.2021, s. 24).